*Projekts*

**Informatīvais ziņojums**

**“Par** **Latvijas dalību** **Starptautiskajā akreditācijas forumā**

**un** **Starptautiskajā laboratoriju akreditācijas kooperācijā”**

**1. Situācijas apraksts**

Informatīvais ziņojums izstrādāts, lai, atbilstoši Ministru kabineta 2012.gada 31.jūlija noteikumu Nr.523 “Noteikumi par budžeta pieprasījumu izstrādāšanas un iesniegšanas pamatprincipiem” 34.3.apakšpunktam, Ekonomikas ministrija var uzņemties jaunas valsts budžeta ilgtermiņa saistības maksājumiem starptautiskajās organizācijās valsts aģentūrai “Latvijas Nacionālais akreditācijas birojs” un, ņemot vērā nepieciešamību, Ekonomikas ministrijai nodrošināt dalības maksu starptautiskajās organizācijās – Starptautiskajā akreditācijas forumā (International Accreditation Forum) (turpmāk - IAF) un Starptautiskajā laboratoriju akreditācijas kooperācijā (International Laboratory Accreditation Cooperation) (turpmāk – ILAC).

Ekonomikas ministrijai rīkojot sabiedrisko apspriešanu par informatīvo ziņojumu atbilstoši Ministru kabineta 2009.gada 25.augusta noteikumu Nr.970 “Sabiedrības līdzdalības kārtība attīstības plānošanas procesā” prasībām, norādot tika saņemts atbalsts iestāšanai ILAC un IAF no Latvijā akreditētām atbilstības novērtēšanas institūcijām.

**2. IAF un ILAC darbības apraksts**

IAF un ILAC ir starptautiskas organizācijas, kas apvieno akreditācijas institūcijas no visas pasaules, kuras vērtē atbilstības novērtēšanas institūcijas, ņemot vērā šo starptautisko organizāciju izstrādātajās vadlīnijās iekļautos principus. Tādējādi starptautiskā līmenī tiek harmonizētas prasības gan akreditācijas institūcijām, gan atbilstības novērtēšanas institūciju darbībai.

IAF apvieno tās akreditācijas institūcijas, kas akreditē pārvaldības sistēmu, produktu un personu sertifikācijas institūcijas, validācijas un verifikācijas institūcijas. IAF arī ir parakstījis sadarbības vienošanos ar atsevišķu jomu vadošajām profesionālajām asociācijām tādās jomās kā pārtikas produktu drošība, informācijas drošības pārvaldības sistēmas, mežu apsaimniekošana, u.c. IAF apvieno 90 biedrus[[1]](#footnote-1) (valstu nacionālās akreditācijas institūcijas), nodrošina reģionālo akreditācijas organizāciju savstarpējo atzīšanu un tā mērķis ir, īstenojot akreditācijas iestāžu savstarpējo atzīšanu starptautiskā mērogā, veicināt tirdzniecību, patērētāju un vides aizsardzību, ilgstspējīgās attīstības veicināšanu.

ILAC ir starptautiska mēroga organizācija, kura apvieno akreditācijas iestādes, kuras akreditē testēšanas (ieskaitot medicīnas), kalibrēšanas laboratorijas un prasmju pārbaužu organizatorus.

ILAC apvieno 101 biedru (valstu nacionālās akreditācijas iestādes)[[2]](#footnote-2), kuri saskaņā ar starptautisko standartu un ILAC prasībām uz doto brīdi ir akreditējuši 68,000 laboratorijas un 9,500 inspicēšanas[[3]](#footnote-3) institūcijas visā pasaulē. ILAC mērķis ir veidot vienotu pieeju atbilstības novērtēšanā, lai pierādītu testēšanas, kalibrēšanas, inspicēšanas rezultātu uzticamību starptautiskā mērogā.

 Abu organizācijas galvenā funkcija ir nodrošināt uzticamību akreditācijas pakalpojumiem, uzlabot produktu un pakalpojumu savstarpējo atzīšanu, veicināt starptautisko tirdzniecību, vienlaikus mazinot tirdzniecības tehniskās barjeras, kā piemēram, nodrošinot akreditētu atbilstības novērtēšanas institūciju izsniegto sertifikātu un izsniegto rezultātu savstarpējo atzīšanu (testēts, inspicēts, sertificēts vienreiz - atzīts visur).

**3. Latvijas nacionālās akreditācijas institūcijas esošais statuss starptautiskajā mērogā**

Saskaņā ar likumu “Par atbilstības novērtēšanu”, atbilstības novērtēšanas institūcijas akreditē un lēmumus akreditācijas jomā pieņem nacionālā akreditācijas institūcija. Institūciju, kura veic nacionālās akreditācijas institūcijas funkcijas, nosaka Ministru kabinets. Šī institūcija izpilda Eiropas Parlamenta un Padomes 2008.gada 9.jūlija Regulas (EK) Nr. 765/2008, ar ko nosaka akreditācijas un tirgus uzraudzības prasības attiecībā uz produktu tirdzniecību un atceļ Regulu (EEK) Nr. 339/93 (turpmāk – Regula 765), 8.pantā noteiktās prasības. Saskaņā ar Regulā 765 noteikto, katra dalībvalsts nosaka vienu nacionālo akreditācijas institūciju.

Latvijā nacionālās akreditācijas institūcijas funkcijas, saskaņā ar Ministru kabineta 2018.gada 27.februāra noteikumiem Nr.111 “Valsts aģentūras "Latvijas Nacionālais akreditācijas birojs" nolikums”, veic valsts aģentūra “Latvijas Nacionālais akreditācijas birojs” (turpmāk - LATAK).

LATAK patreiz ir Eiropas akreditācijas kooperācijas (turpmāk – EA) pilntiesīgs biedrs. EA ir Eiropas nacionālo akreditācijas institūciju asociācija, kas ir oficiāli atzīta no Eiropas komisijas un dalībvalstu puses, un nodrošina nacionālo akreditācijas institūciju savsarpējo vērtēšanu un atzīšanu. LATAK ir parakstījis EA Daudzpusējās atzīšanas līgumu testēšanas (ieskaitot medicīnas) un kalibrēšanas laboratoriju, produktu, personu un pārvaldības sistēmu sertificēšanas institūciju, inspicēšanas un verificēšanas institūciju akreditācijas jomās. EA darbojas kā viena no IAF un ILAC atzītajām reģionālajām akreditācijas organizācijām.

Lai nodrošinātu akreditācijas prasību harmonizāciju starptautiskā līmenī, EA izmanto IAF un ILAC organizāciju tehniskos dokumentus. EA kā reģionālajai akreditācijas organizācijai ir jāpārņem visi IAF un ILAC organizāciju obligātie dokumenti. Ievērojot, ka akreditācija notiek pēc starptautiskajiem standartiem, visiem EA biedriem, tai skaitā LATAK, ir jāpiemēro arī starptautiski atzītas prasības. Līdz ar to, jau šobrīd LATAK, novērtējot atbilstības novērtēšanas institūcijas, ņem vērā IAF un ILAC organizāciju izstrādātajos dokumentos iekļautās prasības.

Tomēr LATAK dalība tikai EA nenodrošina tās priekšocības kā dalība IAF un ILAC pilna biedra statusā. Piemēram, Latvijas akreditēto atbilstības novērtēšanas institūciju izsniegto sertifikātu un laboratoriju veikto testu rezultātu savstarpējo atzīšanu tajās valstīs, kurās tiek pieprasīts IAF un ILAC apliecinājums. Šī priekšrocība ir būtiska uzņēmēju (kā piemēram, pārtikas produktu ražotāju, kokmateriālu produkcijas piegādātaju) konkurētspējas veicināšanai un jaunu noieta tirgu apgūšanā.

Savukārt dalība EA nodrošina LATAK vieglāku iestāšanās procesu IAF un ILAC organizācijās. Ņemot vērā, ka LATAK ir EA biedrs un jau izpilda IAF un ILAC dokumentos noteiktās prasības, tad iestāšanās organizācijā notiek pamatojoties uz dokumentu vērtēšanu, bez papildu audita vizītēm no IAF un ILAC puses, kas nozīmē finanšu un laika resursu ietaupījumu LATAK.

Šobrīd no Baltijas valstīm par IAF un ILAC biedru ir kļuvusi Lietuva. No Eiropas Savienības dalībvalstīm IAF nav iestājušās Horvātija, Kipra, taču tās ir iestājušās ILAC. Pārējās Eiropas Savienības dalībvalstis ir iestājušās gan IAF, gan ILAC. Nevienā no iepriekš minētajām organizācijām nav iestājušās tādas Eiropas Savienības dalībvalstis kā Malta, Igaunija, tai skaitā Latvija.

**4. Ieguvumi no valsts aģentūras “Latvijas Nacionālais akreditācijas birojs” dalības ILAC un IAF**

Šobrīd arvien vairāk gan no patērētāju, gan valsts iestāžu puses pieaug pieprasījums pēc drošākiem, kvalitatīvākiem produktiem (piemēram, pārtika, kokmateriāli) un pakalpojumiem (piemēram, pārvaldības sistēmas, darba vides un informāciju drošības sistēmas). Viens no veidiem kā nodrošināt un apliecināt produktu, pakalpojumu kvalitāti un drošību ir to sertificēšana pēc attiecīgās jomas standartiem. Tie tiek izstrādāti, apvienojoties nozaru pārstāvjiem, piemēram, tirdziecības ķēdēm, lauksaimniecības ekspertiem, vides organizācijām u.c., kuru starptautiskai atzīšanai tiek izstrādāti nosacījumi un pakārtotas prasības auditoriem un sertifikācijas iestādēm, lai nodrošinātu izdoto sertifikātu starptautisko atzīšanu, t.sk., lai tie būtu atzīti no IAF puses un ieguvuši atpazīstamību (piemēram, pārtikas kvalitātes un drošības standartiem). Otrs būtisks veids kā apliecināt produktu kvalitāti, ir veikt to testēšanu laboratorijās, kuras ir akreditētas ILAC atzītās akreditācijas institūcijās un veic testēšanu pēc starptautiskiem standartiem.

Līdz ar to ieguvēji un to ieguvumi no dalības IAF un ILAC būtu:

**[1] Latvijas uzņēmēji (ražotāji un pakalpojuma sniedzēji) - finanšu un laika resursu ieguvums, konkurētspēja.**

Aizvien vairāk uzņēmēju, kuri ražo preces un sniedz pakalpojumus, savas konkurētspējas veicināšanai, ieejot eksporta tirgos vai sadarbojoties ar vietējām multinacionālajām piegādes ķēžu pārstāvniecībām, izvēlas produktus/ pakalpojumus sertificēt, testēt saskaņā ar starptautiski atzītiem standartiem, metodēm, kas nodrošina to atbilstību starptautiskai praksei.

Uzņēmējdarbībā starptautiskā atzīšana ir nepieciešama arī dažādu veidu iepirkumu procesos gan Latvijas, gan starptautiskajā tirgū, turklāt tā ir būtiska prasība, lai savu produktu piedāvātu arī ārpus savas valsts robežām, jo citās valstīs bez starptautiski atzītu standartu prasību ievērošanas iegūt savu tirgus daļu bieži vien nav iespējams.

Arī tādas kompānijas kā RIMI, LIDL, ICA, TESCO, SPAR u.c. pieprasa, lai tiem piegādātie produkti atbilstu starptautiskiem pārtikas drošības un kvalitātes standartiem, kurus ir atzinusi starptautiska pārtikas drošības organizācija (GFSI – Global Food Safety Initiative), kura apvieno šajā jomā iesaistītās puses. Šīs organizācijas mērķis ir nodrošināt, ka visā pasaulē pie patērētājiem nonāk droša pārtika.

Asociācijas, kuras uztur attiecīgās jomas standartus, ir noteikušas savas prasības, kuras jāizpilda sertifikācijas institūcijām, lai tās būtu tiesīgas sniegt attiecīgos sertificēšanas pakalpojumus. Viens no būtiskākajiem nosacījumiem, ko nosaka šīs asociācijas, ir tāds, ka sertifikācijas institūcijām ir jābūt akreditētām nacionālajā akreditācijas institūcijā, kura ir IAF biedrs. Kā piemēram, šādu prasību ir izvirzījušas asociācijas, kuras sertificē pēc pārtikas drošības standartu FSSC 22000[[4]](#footnote-4), BRC Global Food[[5]](#footnote-5), Global GAP[[6]](#footnote-6), IFS Food[[7]](#footnote-7), SQF Code[[8]](#footnote-8) prasībām. Kā arī PEFC[[9]](#footnote-9) – meža un koksnes piegādes ķēdes standarta sertificēšanai, sertifikācijas iestādēm prasības nosaka katra nacionālā PEFC padome, kur lielākajai daļai ir prasības, lai sertifikācijas iestādei nacionālā akreditācijas iestāde būtu IAF biedrs.

Vairākiem Latvijas uzņēmējiem sertifikātus atbilstoši pārtikas kvalitātes un drošības standartiem ir bijis nepieciešams iegūt vēršoties pie citu valstu (Vācijas, Itālijas, Lielbritānijas, Austrijas u.c.) nacionālo akreditācijas institūciju akreditētām sertificēšanas iestādēm, kuras ir IAF biedri, tādējādi paildzinot sertifikātu iegūšanas laiku un sadārdzinot sertificēšanas izmaksas. Kā piemēram, tādu pārtikas drošības sertifikātu kā FSSC ir ieguvuši 13, BRC 32, IFS 10 Latvijas uzņēmumi, apliecinot, ka pastāv vērā ņemams pieprasījums pēc atbilstoša sertifikācijas pakalpojuma no Latvijas uzņēmēju puses. Latvijas uzņēmēju interesi pēc pārtikas drošības un kvalitātes sertifikātiem apliecina arī Latvijas Investīciju un attīstības aģentūras sniegtā informācija par projekta “Starptautiskās konkurētspējas veicināšana” ietvaros sniegto atbalstu ražotņu un produktu/pakalpojumu sertificēšanai. Projekta ietvaros atbalstu sertifikātu iegūšanai saņēmuši 16 uzņēmumi, tādi kā SIA “Skrīveru saldumi”, SIA “Pure Chocolate”, SIA “Dimdiņi”, SIA “Banga” u.c. Latvijas Investīciju un attīstības aģentūras izmaksātās atbalsta summas produktu sertificēšanai pēc starptautiskajiem standartiem vienam uzņēmēmumam veidojušas no 1 212 euro līdz 9 694 euro. Laika posmā no 2016. gada līdz 2019.gadam kopumā atbalsta summa uzņēmējiem veidojusi 77 461 euro. Visi minētie uzņēmumi sertifikāciju veikušas ārvalstu sertifikācijas institūcijās, kuras, saskaņā ar starptautisko organizāciju prasībām, ir akreditētas tādās nacionālajās akreditācijas institūcijās, kuras ir IAF biedri. Iespēja šos sertifikātus iegūt Latvijā akreditētā sertificēšanas institūcijās ietaupītu Latvijas uzņēmēju finanšu un laika resursus, kas nepieciešami sertifikācijas iegūšanai. Tādējādi nodrošinot arī to, ka Latvijas uzņēmēju preces un pakalpojumi būtu tikpat konkrētspējīgi kā citu valstu uzņēmēju preces, pakalpojumi.

**[2] LATAK akreditētās atbilstības novērtēšanas institūcijas – finanšu un laika resursu ieguvums, konkurētspēja.**

LATAK savus akreditācijas pakalpojumus sniedz vairāk kā 300 akreditētām atbilstības novērtēšanas institūcijām, kas iedalās pēc akreditācijas jomām, kā piemēram, sertifikācija (produktu, pārvaldības sistēmu, personu), inspicēšana, verificēšana, testēšana, kalibrēšana. Tā kā Latvijas nacionālā akreditācijas institūcija patlaban nav IAF un ILAC biedrs, tad Latvijā akreditētās atbilstības novērtēšanas institūcijas zaudē savu konkurētspēju salīdzinājumā ar citu valstu atbilstības novērtēšanas institūcijām, kuras atbilst organizāciju izvirzītajām prasībām par starptautisko atzīšanu un tādējādi var sniegt savu pakalpojumu atbilstoši pieprasījumam starptautiskā līmenī.

 Atšķirībā no Latvijā akreditētajām atbilstības novērtēšanas institūcijām, ārvalstu institūcijas, kuras ir akreditētas tādā nacionālajā akreditācijas institūcijā, kura ir ILAC vai IAF biedrs, var piedāvāt sertifikātus ar ILAC vai IAF zīmi, kas apliecina, ka minēto institūciju sniegtie pakalpojumi, testēšanas rezultāti tiek atzīti starptautiskā mērogā. Līdz ar to ir būtiski, lai arī Latvijā akreditētas atbilstības novērtēšanas institūcijas būtu vienlīdzīgā konkurencē ar to valstu akreditētām atbilstības novērtēšanas institūcijām, kuras ir IAF un ILAC biedri un, lai Latvijas atbilstības novērtēšanas institūciju izsniegtie sertifikāti un laboratoriju veikto testu rezultāti tiktu atzīti tajās valsīt, kurās tiek pieprasīts IAF un ILAC apliecinājums.

LATAK dalība IAF ir būtiska, ņemot vērā to, ka tādējādi atbilstības novērtēšanas institūcijām būtu iespēja attīstīt jaunas sertifikācijas jomas pēc starptautiskā mērogā atzītām sertifikācijas shēmām, pēc kurām aug pieprasījums arvien plašākā mērogā. Kā piemēram, pēc IFS pārtikas standarta shēmas šobrīd ir izsniegti vairāk kā 22 tūkstoši sertifikātu visā pasaulē, pēc FSSC pārtikas standarta shēmas izsniegti vairāk kā 20 tūkstoši sertifikāti, pēc BRC pārtikas standarta shēmas 25 tūkstoši sertifikātu, bet pēc PEFC - vairāk kā 20 tūkstoši sertifikāti. Tas nozīmē, ka šīs sertifikācijas shēmas kļūst arvien atpazīstamākas un pieprasītākas starptautiskā mērogā un pieprasījums no uzņēmēju puses pēc atbilstoša sertifikācijas pakalpojuma aug un kļūst arvien aktuālāks.

Vienlaikus norādāms, ka šobrīd LATAK veic atbilstības novērtēšanas iestāžu auditus pēc IAF un ILAC prasībām, taču IAF un ILAC zīmi uz sertifikātiem nedrīkst izmantot. Līdz ar to patlaban Latvijas atbilstības novērtēšanas institūcijām, kuras vēlas savus pakalpojumus sniegt starptautiskā mērogā, jāakreditējas citu valstu nacionālajā akreditācijas institūcijā, kura ir ILAC un IAF biedrs. Tā rezultātā Latvijas atbilstības novērtēšanas institūcijām jāuztur vairākas akreditācijas, kas nav racionāls risinājums. Turklāt šādā gadījumā izmaksas par auditu nonāk tajā valstī, kuru nacionālās akreditācijas iestādes ir ILAC un IAF biedri, zaudējot potenciālos ienākumus Latvijas budžetā.

 **[3] LATAK – pieeja ILAC un IAF dokumentiem to izstrādes stadijā, ietekme lēmumu pieņemšanas procesos, savlaicīgāka jauno akreditācijas prasību ieviešana, konkurētspēja.**

Papildus norādāms, ka IAF un ILAC organizāciju izstrādātās vadlīnijas par atbilstības novērtēšanas institūciju novērtēšanas kritērijiem tiek pieņemtas, ņemot vērā biedru viedokļus. Tā kā Latvija patlaban nav šo organizāciju biedrs, tai nav iespējams ietekmēt IAF un ILAC lēmumu pieņemšanas procesu, izsakot savu viedokli par izstrādātajām vadlīnijām un ieviešot izmaiņas, kas būtiski ietekmētu Latvijas atbilstības novērtēšanas institūcijas.

Jau šobrīd LATAK ir pienākums ievērot un ieviest visus IAF un ILAC organizāciju obligātos dokumentus. Patlaban LATAK nav piekļuves IAF un ILAC dokumentiem to izstrādes stadijā un LATAK šiem dokumentiem iegūst piekļuves tiesības tikai pēc to oficiālas apstiprināšanas. Tā rezultātā LATAK ir būtiski īsāks laika periods, lai sagatavotos jaunajām prasībām un savlaicīgi informētu par šīm prasībām akreditētās atbilstības novērtēšanas institūcijas. Līdz ar to Latvijas akreditētajām atbilstības novērtēšanas institūcijām ir īsāks laiks, lai ieviestu prasības, kuras paredz ILAC un IAF.

Vienlaikus LATAK dalība ILAC un IAF nodrošinās to, ka LATAK sniegtajam akreditācijas pakalpojumam būs augstāka pievienotā vērtība un tā būs konkurētspējīgāka starptautiskajā mērogā. Tā rezultātā LATAK savus akreditācijas pakalpojumus varēs sniegt arvien plašākam atbilstības novērtēšanas institūciju lokam. Šobrīd LATAK ir akreditējis 7 atbilstības novērtēšanas institūcijas, kuras savus pakalpojumus sniedz Krievijā, Azerbaidžānā, Igaunijā. Par LATAK akreditācijas iegūšanu interesi izrādījušas vēl citas ārvalstu, kā piemēram, Uzbekistānas atbilstības novērtēšanas institūcijas, ar nosacījumu, ka LATAK ir ILAC biedrs.

**4. Iestāšanās maksa un ikgadējā finansējuma apjoms**

Likuma Par atbilstības novērtēšanu 14.panta trešā daļa nosaka akreditācijas sistēmas finansēšanas kārtību, kas cita starpā nosaka, ka no valsts budžeta līdzekļiem finansē arī dalības maksu starptautiskajās akreditācijas organizācijās.

Lai iesniegtu pieteikumus IAF un ILAC nepieciešami 3000 *eur*. Savukārt ikgadējo dalības maksu nodrošināšanai IAF un ILAC nepieciešami 6000 *eur*.

Papildus norādāms, ka dalība IAF un ILAC prasīs LATAK papildu personāla un finanšu resursus, lai nodrošinātu piedalīšanos minēto organizāciju pasākumos un prasību izpildei.

Ekonomikas ministrs Ralfs Nemiro

Iesniedzējs: Ekonomikas ministrs Ralfs Nemiro

Vīza: Valsts sekretārs Ēriks Eglītis

Anda Stiebre 67013019

anda.stiebre@em.gov.lv

1. <https://www.iaf.nu/articles/IAF_Members__Signatories/4> [↑](#footnote-ref-1)
2. [file:///C:/Users/StiebreAn/Downloads/MRA-Signatories-\_-Updated-05-August-2019.pdf](file:///C%3A/Users/StiebreAn/Downloads/MRA-Signatories-_-Updated-05-August-2019.pdf) [↑](#footnote-ref-2)
3. <https://ilac.org/about-ilac/facts-and-figures/> [↑](#footnote-ref-3)
4. <https://www.fssc22000.com/partners/certification-bodies/requirements-licensed-cbs/> [↑](#footnote-ref-4)
5. <https://www.brcgs.com/partners/certification-bodies/accreditation-bodies/> [↑](#footnote-ref-5)
6. <https://www.globalgap.org/uk_en/what-we-do/the-gg-system/certification/Become-an-approved-CB/> [↑](#footnote-ref-6)
7. <https://www.ifs-certification.com/index.php/en/ifs-certification-bodies-auditors-en/ifs-accreditation-en> [↑](#footnote-ref-7)
8. <https://www.sqfi.com/partners/certification-bodies/> [↑](#footnote-ref-8)
9. <https://www.pefc.org/for-business/certification-and-accreditation-bodies/become-a-pefc-notified-certification-body> [↑](#footnote-ref-9)